આ યુદ્ધમાં ઉત્તર અને દક્ષિણ કોરિયા ઉપરાંત સોવિયેત રશિયા, અમેરિકા અને ચીન પણ સામેલ હતા, એટલે આ દરેક દેશમાં કોરિયન વોર અલગ અલગ નામે ઓળખાય છે. અમેરિકાએ તેને ‘ફરગોટન (ભુલાયેલું) વાર’ કે અનનોન (અજાણ્યું) વાર’ તરીકે સંબોધી છે, તો દક્ષિણ કોરિયાએ તેને ‘6-2-5 વાર’ અર્થાત્ યુદ્ધ શરૂથયાની તારીખથી ઓળખાવ્યું. ઉત્તર કોરિયાએ આ યુદ્ધને ‘ફાધરલેન્ડ લિબરેશન વાર’ એવું નામ આપ્યું, જ્યારે ચીને તેને ‘વાર ટુ રેઝિસ્ટ યુએસ એગ્રેશન એન્ડ એઇડ કોરિયા’ (અમેરિકન આક્રમણને ખાળવા અને કોરિયાને મદદ કરવા માટેનું યુદ્ધ) તરીકે ઓળખાવ્યું. હજારો નિર્દોષ નાગરિકોને માત્ર તેઓ હરીફ દેશને મદદ કરે છે કે એની વિચારસરણીમાં માને છે એવી શંકાને કારણે લાઇનસર સુવડાવીને મારી નાખવા (બોડો લીગ મેસેકર), પ્રિઝનર આફ વારને બેરહેમીથી મારી નાખવા, સૈનિકોને જીવતા દાટી દેવા વગેરે પાર વિનાના અત્યંત કુત્સિક અપરાધો 1950થી 1953 દરમિયાન ચાલેલા આ યુદ્ધમાં આચરવામાં આવ્યા. 25 લાખથી પણ વધુ લોકોનો ભોગ લેનારી કોરિયન વારમાં સંયુક્ત રાષ્ટ્ર તરફથી લડતા તુર્કી, કેનેડા, આસ્ટ્રેલિયા, ફ્રાન્સ, કોલમ્બિયા, નેધરલેન્ડ્સ, બેલ્જિયમ, ગ્રીસ, ન્યૂઝિલેન્ડ વગેરે દેશોએ પણ પોતાના હજારો સૈનિકો ગુમાવ્યા. વચ્ચે ફરી એકવાર અણુબાઁબનો ઉપયોગ કરવાની ધમકીઓ પણ ઉચ્ચારવામાં આવી, પરંતુ એનું કંઈ નક્કર પરિણામ ન આવ્યું.